Document ID: 31990R0354

*****
ΚΑΝΟΝΙΣΜΟΣ (ΕΟΚ) αριθ. 354/90 ΤΗΣ ΕΠΙΤΡΟΠΗΣ
της 9ης Φεβρουαρίου 1990
για την τροποπίηση του κανονισμού (ΕΟΚ) αριθ. 3665/87 όσον αφορά τις αποδείξεις αφίξεως στον προορισμό στις τρίτες χώρες των γεωργικών προϊόντων που τυγχάνουν διαφοροποιημένης επιστροφής
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 201/90 (2), και ιδίως το άρθρο 16 παράγραφος 6, καθώς και τις αντίστοιχες διατάξεις των λοιπών οργανισμών περί κοινής οργανώσεως αγοράς για τα γεωργικά προϊόντα,
τον κανονισμό (ΕΟΚ) αριθ. 2746/75 του Συμβουλίου της 29ης Οκτωβρίου 1975 περί των γενικών κανόνων για τη χορήγηση επιστροφών κατά την εξαγωγή στον τομέα των σιτηρών και περί των κριτηρίων καθορισμού του ύψους τους (3), και ιδίως το άρθρο 8 παράγραφος 2 δεύτερο εδάφιο και παράγραφος 3, καθώς και τις αντίστοιχες διατάξεις των λοιπών κανονισμών περί θεσπίσεως κανόνων σχετικά με τη χορήγηση επιστροφών κατά την εξαγωγή για τα γεωργικά προϊόντα,
Εκτιμώντας:
ότι ο κανονισμός (ΕΟΚ) αριθ. 137/90 της Επιτροπής (4) τροποποίησε τελευταία τον κανονισμό (ΕΟΚ) αριθ. 3665/87 της Επιτροπής της 27ης Νοεμβρίου 1987 περί κοινών λεπτομερειών εφαρμογής του καθεστώτος των επιστροφών κατά την εξαγωγή για τα γεωργικά προϊόντα (5), όσον αφορά τις αποδείξεις αφίξεως στον προορισμό στις τρίτες χώρες· ότι για το μέτρα αυτό που προβλέπει την κατάργηση ορισμένων από τις διατάξεις αυτές υπήρξε αρνητική γνώμη των ενδιαφερομένων επιτροπών διαχειρίσεως και στη συνέχεια, σύμφωνα με τις διαδικασίες που προβλέπονται για τέτοιες περιπτώσεις, μια ανταλλαγή απόψεων στο Συμβούλιο·
ότι, μετά τις συζητήσεις αυτές του Συμβουλίου, πρέπει να αντικατασταθεί ο κανονισμός (ΕΟΚ) αριθ. 137/90 από νέο κείμενο που προσδιορίζει την κατάσταση στην οποία μπορεί να γίνει προσφυγή στις αποδείξεις αφίξεως που μνημονεύονται στην παράγραφο 2 του άρθρου 18 του κανονισμού (ΕΟΚ) αριθ. 3665/87, και να αντικατασταθεί η ημερομηνία των εν λόγω μέτρων·
ότι οι ενδιαφερόμενες επιτροπές διαχειρήσεως δεν διατύπωσαν γνώμη εντός της προθεσμίας που καθορίστηκε από τον πρόεδρό τους,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 3665/87 τροποποιείται ως εξής:
1. Το άρθρο 18 τροποποιείται ως εξής:
α) το κείμενο της παραγράφου 1 αντικαθίσταται από το ακόλουθο κείμενο:
«1. Η απόδειξη της διεκπεραίωσης των τελωνειακών διατυπώσεων για τη διάθεση σε κατανάλωση παρέχεται με την προσκόμιση του τελωνειακού εγγράφου ή αντιγράφου του ή φωτοαντιγράφου του· το αντίγραφο αυτό ή το φωτοαντίγραφο πρέπει να έχει επικυρωθεί, είτε από τον οργανισμό που θεώρησε το πρωτότυπο, είτε από τις επίσημες υπηρεσίες της ενδιαφερομένης τρίτης χώρας, είτε από τις επίσημες υπηρεσίες ενός κράτους μέλους.»·
β) στην παράγραφο 2, η εισαγωγική φράση αντικαθίσταται από το ακόλουθο κείμενο:
«Εάν ο εισαγωγέας δεν μπορεί να λάβει το έγγραφο που αναφέρεται στην παράγραφο 1 αφού έχει προβεί στις κατάλληλες ενέργειες ή εάν υπάρχουν αμφιβολίες ως προς την αυθεντικότητα του προσκομιζομένου εγγράφου, η απόδειξη διεκπεραίωσης των τελωνειακών διατυπώσεων διαθέσεως σε κατανάλωση μπορεί να θεωρηθεί ότι παρέχεται με την προσκόμιση ενός ή περισσοτέρων από τα ακόλουθα έγγραφα:».
2. Το παράρτημα ΙΙ καταργείται.
Άρθρο 2
Ο κανονισμός (ΕΟΚ) αριθ. 137/90 καταργείται.
Άρθρο 3
Ο παρών κανονισμός αρχίζει να ισχύει στις 10 Φεβρουαρίου 1990.
Εφαρμόζεται στις πράξεις για τις οποίες η διασάφηση εξαγωγής έγινε δεκτή από την 1η Μαΐου 1990.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 9 Φεβρουαρίου 1990.

Labels: 3
6